Document ID: 32009L0061

DIRETTIVA 2008/61/KE TAL-PARLAMENT EWROPEW U TAL-KUNSILL
tat-13 ta’ Lulju 2009
dwar l-installazzjoni ta’ dwal u mezzi ta’ sinjalizzazzjoni bid-dawl fuq tratturi bir-roti għall-agrikoltura u għall-foresterija
(Verżjoni kodifikata)
(Test b’relevanza għaż-ŻEE)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 95 tiegħu,
Wara li kkunsidraw il-proposta mill-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Filwaqt li jaġixxu skont il-proċedura stabbilita fl-Artikolu 251 tat-Trattat (2)
Billi:
(1)
Id-Direttiva 78/933/KEE tal-Parlament Ewropew u tal-Kunsill tas-17 ta’ Ottubru 1978 fuq l-approssimazzjoni tal-liġijiet tal-Istati Membri relatati mal-installazzjoni ta’ dwal u mezzi ta’ sinjalizzazzjoni bid-dawl fuq tratturi bir-roti għall-agrikoltura u għall-foresterija (3) ġiet emendata kemm-il darba (4) b’mod sostanzjali. Għal iktar ċarezza u razzjonalità, l-imsemmija Direttiva għandha tiġi kkodifikata.
(2)
Id-Direttiva 78/933/KEE hija waħda mid-Direttivi separati li għandhom x’jaqsmu mas-sistema tal-approvazzjoni tat-tip KE prevista fid-Direttiva 74/150/KEE tal-Kunsill tal-4 ta’ Marzu 1974 dwar l-aprossamizzazzjoni tal-liġijiet tal-Istati Membri, dwar l-approvazzjoni tat-tip ta’ tratturi bir-roti għall-agrikoltura jew għall-forestrija, kif mibdula bid-Direttiva tal-Parlament Ewropew u tal-Kunsill 2003/37/KE tas-26 ta’ Mejju 2003 dwar l-approvazzjoni tat-tip ta’ tratturi għall-agrikoltura jew għall-forestrija, il-karrijiet tagħhom u makkinarju irmunkat interkambjabbli, flimkien mas-sistemi tagħhom, komponenti u unitajiet tekniċi separati (5) u tistabilixxi preskrizzjonijiet tekniċi dwar id-disinn u l-kostruzzjoni ta’ tratturi bir-roti għall-agrikoltura jew għall-forestrija, rigward mezzi ta’ sinjalizzazzjoni bid-dawl. Dawn il-preskrizzjonijiet tekniċi huma dwar l-approssimazzjoni tal-liġijiet tal-Istati Membri sabiex jippermettu l-applikazzjoni tal-proċedura tal-approvazzjoni tat-tip KE stabbilita fid-Direttiva 2003/37/KE għal kull tip ta’ trattur. Għalhekk id-dispożizzjonijiet stabbiliti mid-Direttiva 2003/37/KE dwar tratturi għall-agrikoltura jew għall-forestrija, il-karrijiet tagħhom u makkinarju irmunkat interkambjabbli, flimkien mas-sistemi tagħhom, komponenti u unitajiet tekniċi ta’ dawn il-vetturi japplikaw għal din id-Direttiva.
(3)
Din id-Direttiva għandha tkun bla ħsara għall-obbligi tal-Istati Membri rigward il-limiti ta’ żmien għat-traspożizzjoni fil-liġi nazzjonali u l-applikazzjoni tad-Direttivi mniżżla fl-Anness III, Parti B,
ADOTTAW DIN ID-DIRETTIVA:
Artikolu 1
1. “Trattur għall-agrikoltura jew għall-foresterija” ifisser kwalunkwe vettura bil-mutur, li hija mgħammra bir-roti jew b’ċineg mingħajr tarf, li għandha tal-anqas żewġ fusien, li l-funzjoni prinċipali tagħha qiegħda fil-qawwa tal-ġbid u li hi ddisinjata b’mod speċjali biex tirmonka, timbotta, iġġorr jew biex tforni l-enerġija lil ċerti għodda, makkinarju jew karrijiet li huma maħsuba għall-użu agrikolu jew fil-foresterija. Tista’ tkun mgħammra sabiex iġġorr tagħbija jew passiġġieri.
2. Din id-Direttiva għandha tgħodd biss għal tratturi definiti fil-paragrafu 1 li jkunu ffittjati b’tajers pnewmatiċi u li jkollhom veloċità massima skont id-disinn ta’ bejn is-6 u l-40 km/siegħa.
Artikolu 2
1. L-Istati Membri ma jistgħux jirrifjutaw li jagħtu approvazzjoni tat-tip tal-KE jew approvazzjoni tat-tip nazzjonali għal trattur għal raġunijiet relatati mal-installazzjoni ta’ dwal jew mezzi ta’ sinjalizzazzjoni bid-dawl, kemm jekk mandatorji, kemm jekk mhux obbligatorji, elenkati minn 1.5.7 sa 1.5.21 tal-Anness I, jekk dawn ikunu installati skont il-kondizzjonijiet stipulati f’dak l-Anness.
2. Fir-rigward ta’ vetturi li m’humiex konformi mar-rekwiżiti stipulati rispettivament f’din id-Direttiva, u għal raġunijiet marbuta mas-suġġett tad-Direttiva kkonċernata, l-Istati Membri:
-
m’għandhomx jibqgħu joħorġu l-approvazzjoni tat-tip KE;
-
jistgħu jirrifjutaw li joħorġu approvazzjoni tat-tip nazzjonali.
3. Fir-rigward ta’ vetturi ġodda li m’humiex konformi mar-rekwiżiti stipulati f’din id-Direttiva, u għal raġunijiet marbuta mas-suġġett tad-Direttiva kkonċernata, l-Istati Membri:
-
għandhom iqisu ċertifikati ta’ konformità li jakkumpanjaw dawn il-vetturi ġodda skont id- Direttiva 2003/37/KE bħala mhux aktar validi għall-iskopijiet tal-Artikolu 7(1) tad-Direttiva msemmija;
-
jistgħu jirrifjutaw ir-reġistrazzjoni, il-bejgħ jew id-dħul fis-servizz ta’ dawk il-vetturi ġodda.
Artikolu 3
L-Istati Membri ma jistgħux jirrifjutaw li jirreġistraw jew jipprojbixxu l-bejgħ, id-dħul fis-servizz jew l-użu ta’ tratturi minħabba raġunijiet relatati mal-installazzjoni ta’ dwal u mezzi ta’ sinjalizzazzjoni bid-dawl, kemm jekk mandatorji jew jekk mhux obbligatorji, elenkati minn 1.5.7 sa 1.5.21 tal-Anness I, jekk dawn ikunu nstallati skont il-kondizzjonijiet stipulati f’dak l-Anness.
Artikolu 4
Stat Membru li jkun ta approvazzjoni tat-tip tal-KE għandu jieħu l-miżuri meħtieġa biex ikun infurmat b’kull modifika li ssir lil xi waħda mill-partijiet jew lill-karatteristiċi li hemm referenza għalihom f’punt 1.1 tal-Anness I. L-awtoritajiet kompetenti ta’ dak l-Istat Membru għandhom jistabbilixxu jekk ikunx hemm bżonn li jsiru kontrolli addizzjonali fuq it-tip ta’ trattur modifikat, u li jinkiteb rapport mill-ġdid. Fejn kontrolli bħal dawn juru nuqqas ta’ konformità mal-kondizzjonijiet ta’ din id-Direttiva, il-modifiki m’għandhomx jiġu approvati.
Artikolu 5
L-emendi meħtieġa biex ir-rekwiżiti tal-Annessi I u II jiġu adattati għall-progress tekniku għandhom jiġu adottati skont il-proċedura prevista fl-Artikolu 20(3) tad-Direttiva 2003/37/KE.
Artikolu 6
L-Istati Membri għandhom jikkomunikaw lill-Kummissjoni t-test tad-disposizzjonijet prinċipali tal-liġi nazzjonali li huma jadottaw fil-qasam kopert minn din id-Direttiva.
Artikolu 7
Id-Direttiva 78/933/KEE, kif emendata mid-Direttivi mniżżla fl-Anness III, il-Parti A, hi mħassra, bla ħsara għall-obbligi tal-Istati Membri rigward il-limiti ta’ żmien għat-trasposizzjoni fil-liġi nazzjonali u l-applikazzjoni tad-Direttivi mniżżla fl-Anness III, il-Parti B.
Referenzi għad-Direttiva mħassra għandhom jinftiehmu bħala referenzi għal din id-Direttiva u għandhom jinqraw skont it-tabella ta’ korrelazzjoni fl-Anness IV.
Artikolu 8
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
Għandha tapplika mill-1 ta’ Jannar 2010.
Artikolu 9
Din id-Direttiva hija indirizzati lill-Istati Membri.
Magħmula fi Brussell, it-13 ta’ Lulju 2009.

Labels: 7
8
6